b'\n_START_ARTICLE_\nFort Monroe\n_START_PARAGRAPH_\nFort Monroe er en milit\xc3\xa6r installation som ligger ved Old Point Comfort p\xc3\xa5 sydspidsen af Virginiahalv\xc3\xb8en. Sammen med Fort Calhoun, som senere blev omd\xc3\xb8bt til Fort Wool, bevogtede den indsejlingen fra Chesapeake Bay til Hampton Roads, som er et farvand hvor de tre floder Elizabeth River fra syd\xc3\xb8st, Nansemond River fra nordvest, og denne st\xc3\xb8rre James River fra nordvest flyder sammen._NEWLINE_P\xc3\xa5 den oprindelige opdagelsesrejse, som blev ledet af kaptajn Christopher Newport i Virginia-kolonien f\xc3\xb8rste tid, blev stedet identificeret som et strategisk defensivt punkt. I maj 1607 blev den f\xc3\xb8rste permanente engelske koloni i det nuv\xc3\xa6rende USA oprettet ca. 40\xc2\xa0km l\xc3\xa6ngere inde i landet langs James River ved Jamestown. Omr\xc3\xa5det hvor Fort Monroe ligger blev en del af Elizabeth City i 1619, Elizabeth River Shire i 1634, og blev medtaget i Elizabeth City County da det blev grundlagt i i 1643. Over 300 \xc3\xa5r senere, i 1952, blev Elizabeth City County og nabo til Fort Monroe, og den n\xc3\xa6rliggende by Phoebus, enige om at sl\xc3\xa5 sig sammen med byen Hampton, som blev en af de store Syv byer ved Hampton Roads._NEWLINE_De f\xc3\xb8rste f\xc3\xa6stningsv\xc3\xa6rker ved Old Point Confort blev etableret i 1609 og l\xc3\xa5 der i et par hundrede \xc3\xa5r. Det langt st\xc3\xb8rre fort af sten, der fik navnet Fort Monroe (og det overfor liggende Fort Calhoun p\xc3\xa5 en kunstig \xc3\xb8 p\xc3\xa5 den anden side af sejlrenden) blev bygget f\xc3\xa6rdigt i 1834. Fortet blev navngivet efter den amerikanske pr\xc3\xa6sident James Monroe. Gennem den amerikanske borgerkrig 1861-1865 forblev Fort Monroe under Unionens kontrol, selv om det meste af Virginia blev en del af Amerikas Konf\xc3\xb8dererede Stater. Det blev et bem\xc3\xa6rkelsesv\xc3\xa6rdigt historisk og symbolsk sted hvor r\xc3\xb8mmede slaver som led i regeringens politik blev givet fri._NEWLINE_I adskillige \xc3\xa5r efter krigen blev den tidligere pr\xc3\xa6sident for Sydstaterne, Jefferson Davis, holdt fanget p\xc3\xa5 et omr\xc3\xa5de der i dag er kendt som kasematmuseet p\xc3\xa5 fortet._NEWLINE_Fuldst\xc3\xa6ndig omgivet af en voldgrav er det sekssidede stenfort det eneste af sin art i USA, som stadig anvendes af milit\xc3\xa6ret. Fort Monroe er et af flere milit\xc3\xa6re omr\xc3\xa5der, der er udvalgt til at blive lukket i september 2011. Mange af dets funktioner er i gang med at blive flyttet til det n\xc3\xa6rt liggende Fort Eustis (som blev opkaldt efter Fort Monroe\'s f\xc3\xb8rste kommand\xc3\xb8r, General Abraham Eustis, en kendt artilleri ekspert). Adskillige planer for hvad fortet skal bruges til n\xc3\xa5r det ikke l\xc3\xa6ngere er milit\xc3\xa6rt omr\xc3\xa5de er under udvikling i Hampton omr\xc3\xa5det.\n_START_SECTION_\nKolonitiden\n_START_PARAGRAPH_\nDe f\xc3\xb8rste kolonister fra Virginia kompagniet ankom med 3 skibe anf\xc3\xb8rt af kaptajn Christopher Newport og kaptajn John Smith til omr\xc3\xa5det, hvor de i 1607 grundlagde den f\xc3\xb8rste blivende engelske bebyggelse i Nordamerika. Bebyggelsen blev anlagt ved Jamestown ved bredden af James River et stykke inde i landet. Ved deres f\xc3\xb8rste udforskning af omr\xc3\xa5det inds\xc3\xa5 kolonisterne den strategiske betydning af omr\xc3\xa5det ved Old Point Comfort i forsvaret af kysterne. De byggede f\xc3\xb8rst Fort Algernourne (1609-1612) der hvor Fort Monroe ligger i dag. Det antages, at det har v\xc3\xa6ret et trekantet palisadefort, baseret p\xc3\xa5 fortet ved Jamestown. Fort Algernoure br\xc3\xa6ndte i 1612. Et nyt fort, som kun er kendt under navnet "det gamle fort ved Old Point Comfort" blev bygget i 1632. Det blev \xc3\xb8delagt af en orkan i 1667. I 1728 blev Fort George bygget p\xc3\xa5 stedet. Dets murstensmure blev \xc3\xb8delagt af en orkan i 1749, men tr\xc3\xa6bygningerne indeni fortet blev fortsat anvendt af en reduceret styrke indtil i hvert fald 1775. I 1781, under belejringen af Yorktown, etablerede den franske Vestindienfl\xc3\xa5de et batteri p\xc3\xa5 ruinerne af Fort George. Gennem koloniperioden var fortifikationerne bemandet fra tid til anden.\n_START_SECTION_\nTidlige 19. \xc3\xa5rhundrede\n_START_PARAGRAPH_\nEfter krigen i 1812 blev USA klar over vigtigheden af at beskytte Hampton Roads og de indre farvande fra angreb fra havet, og bygningen begyndte i 1819 af det der skulle blive det st\xc3\xb8rste stenfort i USA. Fortet var tegnet af Simon Bernard og indeholdt en voldgrav som fuldst\xc3\xa6ndig omringede de indre v\xc3\xa6rker. Som ung premierl\xc3\xb8jtmant og ingeni\xc3\xb8r i den amerikanske h\xc3\xa6r blev Robert E. Lee stationeret der fra 1831 til 1834, og han spillede en stor rolle i den endelige opbygning af b\xc3\xa5de Fort Monroe og fortet p\xc3\xa5 den anden side af sejll\xc3\xb8bet, Fort Calhoun. Fort Calhoun blev senere omd\xc3\xb8bt til Fort Wool, blev bygget p\xc3\xa5 en kunstig \xc3\xb8, kaldet Rip Raps p\xc3\xa5 den anden side af sejlrenden ved Old Point Comfort midt i udmundingen af Hampton Roads. Fortet blev i kort tid brugt som arrest for indianerh\xc3\xb8vdingen Black Hawk._NEWLINE_Da fortet stod f\xc3\xa6rdigt i 1834, blev Fort Monroe omtalt som "Gibraltar of Chesapeake Bay". Fortet opfyldte sin mission ved at indeholde et imponerende antal af kraftigste artilleri i tiden, 32-punds kanoner med en r\xc3\xa6kkevidde p\xc3\xa5 over 1 mile. Sammen med Fort Calhoun var det tilstr\xc3\xa6kkeligt til at d\xc3\xa6kke hovedsejll\xc3\xb8bet ind i omr\xc3\xa5det._NEWLINE_Fort Calhoun eller Wool med nedlagt efter 2. verdenskrig og det tidligere fort p\xc3\xa5 Rip Raps ligger nu ved siden af den kunstige \xc3\xb8 som blev lavet til Hampton Roads Bridge-Tunnel, der blev f\xc3\xa6rdig i 1957).\n_START_SECTION_\n1860\xe2\x80\x9361\n_START_PARAGRAPH_\nFort Monroe spillede en vigtig rolle den Amerikanske borgerkrig. Den 20. december 1860 blev South Carolina den f\xc3\xb8rste stat, som udtr\xc3\xa5dte af Unionen, Fire m\xc3\xa5neder senere den 12. april 1861 \xc3\xa5bnede tropper fra denne stat ild mod Fort Sumter i Charleston havn. Fem dage senere blev Virginia den 8. sydstat som forlod Unionen og tilsluttede sig den nyoprettede Amerikas Konf\xc3\xb8dererede Stater._NEWLINE_Pr\xc3\xa6sident Abraham Lincoln fik hurtigt sendt forst\xc3\xa6rkninger til Fort Monroe s\xc3\xa5 det ikke ville blive erobret af tropper fra Sydstaterne. Det forblev i Unionens h\xc3\xa6nder under hele borgerkrigen, og adskillige ekspeditioner til lands og til vands udgik herfra._NEWLINE_Nogle f\xc3\xa5 uger efter slaget ved Fort Sumter i 1861, foreslog den \xc3\xb8verstkommanderende for USA\'s h\xc3\xa6r general Winfield Scott pr\xc3\xa6sident Abraham Lincoln en plan for hvordan Sydstaterne skulle bringes tilbage i Unionen: Afsk\xc3\xa6r Sydstaterne fra resten af verden i stedet for at angribe deres h\xc3\xa6r i Virginia. Hans plan gik ud p\xc3\xa5 at etablere blokade af Sydstaternes kystlinie og kontrollere Mississippifloden med kanonb\xc3\xa5de. I samarbejde med fl\xc3\xa5de udvidede tropper fra Fort Monroe Unionens kontrol med kysterne i North og South Carolina da Lincolc beordrede en blokade af Sydstaternes kyster fra South Carolina til Rio Grande floden den 19. april, og den 27. april udvidede den til ogs\xc3\xa5 at omfatte North Carolina og Virginias kyster._NEWLINE_Den 20. april br\xc3\xa6ndte og evakuerede Unionens fl\xc3\xa5de fl\xc3\xa5dev\xc3\xa6rftet i Norfolk, og afbr\xc3\xa6ndte samtidig ni skibe. Herefter var Fort Monroe ved Old Point Comfort den eneste bastion, som De Forenede Stater havde ved Virginias kyst. Bes\xc3\xa6ttelsen af Norfolk gav Sydstaterne deres eneste store skibsv\xc3\xa6rft og tusinder af tunge kanoner, men de holdt det kun i et \xc3\xa5r. Sydstaternes Brigadegeneral Walter Gwynn, som havde kommandoen over Sydstaternes forsvar omkring Norfolk, byggede batterier ved Sewell\'s Point, b\xc3\xa5de for at beskytte Norfolk og for at f\xc3\xa5 kontrol over Hampton Roads._NEWLINE_Unionen sendte en fl\xc3\xa5de til Hampton Roads for at opretholde blokaden, og den 18. maj\xe2\x80\x9319. maj 1861 udvekslede kanonb\xc3\xa5de fra nordstaterne med base i Fort Monroe skud med sydstatsbatterier p\xc3\xa5 Sewell\'s Point. Det n\xc3\xa6sten glemte slag ved Sewell\'s Point resulterede ikke i mange skader til nogen af siderne._NEWLINE_Adskillige landoperationer mod sydstatsstyrker blev igangsat fra fortet, mest bem\xc3\xa6rkelsesv\xc3\xa6rdigt slaget ved Big Bethel i juni 1861._NEWLINE_Fort Monroe var ogs\xc3\xa5 stedet hvor generalmajor Benjamin Franklin Butler den 27. maj 1861 tog sin ber\xc3\xb8mte "kontrabande beslutning" hvorefter slaver, som n\xc3\xa5ede Unionens linjer, ikke ville sendte tilbage til slaveri. Denne ordre bet\xc3\xb8d i at b\xc3\xb8lger af slaver flygtede til Unionens linjer omkring Fort Monroe, der var Butlers hovedkvarter i Virginia, og gav Fort Monroe sit andet \xc3\xb8genavn "Freedom\'s Fortress", da enhver slave, som n\xc3\xa5ede det ville blive sat fri._NEWLINE_Under general Butlers kommando husede fort Monroe en milit\xc3\xa6r ballon lejr under ledelse af aeronauten John LaMountain. Mens h\xc3\xa6rens ballonkorps var under vikling p\xc3\xa5 Fort Corcoran n\xc3\xa6r Arlington den af pr\xc3\xa6sidenten udpegede Professor Thaddeus S. C. Lowe, havde LaMountain, som ogs\xc3\xa5 kappedes om at blive Chef Aeronaut, opn\xc3\xa5et Butlers tilled ved at bruge sin ballon Atlantic til observationer fra luften. LaMountain f\xc3\xa5r \xc3\xa6ren for at v\xc3\xa6re den f\xc3\xb8rste, som har afgivet en rapport fra luften, som var af praktisk milit\xc3\xa6r v\xc3\xa6rdi. LaMountain blev senere overf\xc3\xb8rt til Lowe\'s balloon korps, men efter en periode med stridigheder med Lowe blev han fritstillet fra milit\xc3\xa6rtjeneste. Lowe udstationerede med tiden regul\xc3\xa6re milit\xc3\xa6re balloner p\xc3\xa5 Fort Monroe.\n_START_SECTION_\n1862\n_START_PARAGRAPH_\nI marts 1862, fandt Slaget ved Hampton Roads sted ud for Sewell\'s Point mellem de f\xc3\xb8rste jernpansrede krigsskibe, CSS Virginia og USS Monitor. Selv om slaget endte uden en egentlig vinder, markerede slaget en forandring i maritim krigsf\xc3\xb8rsel og enden p\xc3\xa5 \xc3\xa6raen med krigsskibe af tr\xc3\xa6._NEWLINE_Senere p\xc3\xa5 for\xc3\xa5ret bet\xc3\xb8d den fortsatte tilstedev\xc3\xa6relse af Unionens fl\xc3\xa5de ved Fort Monroe at Unionens transportskibe uden tab kunne overf\xc3\xb8re tropper og forsyninger til generalmajor George B. McClellan\'s Peninsula kampagne. McClellans tropper blev opstillet ved Fort Monroe og rykkede op gennem Virginia halv\xc3\xb8en i l\xc3\xb8bet af for\xc3\xa5ret 1862 og n\xc3\xa5ede frem til f\xc3\xa5 km fra Richmonds porte, ca. 130\xc2\xa0km vestp\xc3\xa5 til 1. juni. I den n\xc3\xa6ste m\xc3\xa5ned belejrede de Richmond. Derefter faldt McClellan i Syv dages slaget, tilbage til floden James et godt stykke nedenfor Richmond, hvilket afsluttede kampagnen. Heldigvis for McClellan overtog Unionens tropper i samme periode kontrollen med Norfolk, Hampton Roads og floden James nedenfor Drewry\'s Bluff (et strategisk punkt ca. 13\xc2\xa0km syd for Richmond).\n_START_SECTION_\n1864\xe2\x80\x9396\n_START_PARAGRAPH_\nI 1864 blev Unionens Army of the James under Generalmajor Benjamin Butler opstilet ved Fort Monroe. Det 2. farvede kavalerirgiment m\xc3\xb8nstrede ved Fort Monroe den 22. december 1864, og det 1. farvede kavaleriregiment m\xc3\xb8nstrede samme dag i den n\xc3\xa6rliggende Camp Hamilton. Belejringen af Petersburg i 1864 og 1865 fik st\xc3\xb8tte fra en base ved City Point (nu Hopewell) p\xc3\xa5 floden James. At fastholde kontrollen med Hampton Roads fra Fort Monroe og Fort Wool var af afg\xc3\xb8rende betydning for den st\xc3\xb8tte som general Grant havde brug for fra fl\xc3\xa5den for at kunne tage Petersburg, som var n\xc3\xb8glen til at erobre Sydstaternes hovedstad Richmond. Da Petersburg faldt blev Richmond evakueret i natten mellem den 2. og 3. april 1865, og Sydstatsregeringen med pr\xc3\xa6sident Jefferson Davis i spidsen undslap med Richmond og Danville jernbanen, f\xc3\xb8rst til Danville og derefter til North Carolina. Krigen var imidlertid tabt og Sydstatsgeneralen Robert E. Lee overgav sig med resterne af Army of Northern Virginia til Grant ved Appomattox Courthouse den f\xc3\xb8lgende uge._NEWLINE_Efter at det sidste kabinetsm\xc3\xb8de var blevet afholdt den 26. april 1865 i Charlotte, North Carolina blev Jefferson Davis taget til fange i Irwinville i Georgia og sat i arrest. Han blev indsat i en uopvarmet \xc3\xa5ben kasemat i Fort Monroe i to \xc3\xa5r. Nogle historikere har v\xc3\xa6ret inde p\xc3\xa5 om denne behandling i fangenskab var t\xc3\xa6nkt som en m\xc3\xa5de at tage livet af ham p\xc3\xa5. Med d\xc3\xa5rligt helbred blev Davis l\xc3\xb8sladt mod kaution i maj 1867. Kautionen blev stillet af prominente borgere fra b\xc3\xa5de Nord- og Sydstater, herunder Horace Greeley og Cornelius Vanderbilt, som var blevet overbevist om at han blev behandlet urimeligt. Regeringen tog ikke yderligere skridt for at retsforf\xc3\xb8lge Davis som f\xc3\xb8lge af de forfatningsm\xc3\xa6ssige bet\xc3\xa6nkeligheder som blev fremf\xc3\xb8rt af lederen af h\xc3\xb8jesteret Salmon P. Chase._NEWLINE_Journal of the United States Artillery blev startet p\xc3\xa5 Fort Monroe i 1892 af premierl\xc3\xb8jtnant (senere general) John Wilson Ruckman og fire andre officerer p\xc3\xa5 artilleriskolen. Ruckman var redakt\xc3\xb8r af Journal i fire \xc3\xa5r (Juli 1892 til januar 1896) og offentliggjorde adskillige artikler deri senere. En udgivelse fra West Point bem\xc3\xa6rker at Ruckman\'s \xe2\x80\x9cstyring\xe2\x80\x9d og \xe2\x80\x9cf\xc3\xb8rste klasses\xe2\x80\x9d arbejde var indlysende da Journal \xe2\x80\x9csteg til den h\xc3\xb8jeste rang blandt tjenesteaviser i verden.\xe2\x80\x9d Journal blev omd\xc3\xb8bt til Coast Artillery Journal i 1922 og Antiaircraft Journal i 1948.\n_START_SECTION_\n20. \xc3\xa5rhundrede\n_START_PARAGRAPH_\nMed tiden blev v\xc3\xa5bnene p\xc3\xa5 Fort Monroe forbedret i takt med fremskidt i teknologien. Hertil kom at fortet kontrollerede adskillige underinstallationer rundt om Hampton Roads, hvilket gjorde omr\xc3\xa5det til et af de st\xc3\xa6rkest forsvarede i De Forenede Stater._NEWLINE_Jamestown Udstillingen som blev afholdt i 1907 ved Hampton Roads, indeholdt en stor fl\xc3\xa5deopvisning af bl.a. den Store hvide fl\xc3\xa5de. I 1917 blev det tidligere udstillingsomr\xc3\xa5de en stor base for United States Navy.I dag er fl\xc3\xa5debasen ved Norfolk hjemsted for fl\xc3\xa5destyrkerne i Atlanterhavet, Middelhavet og Det indiske Ocean. Det er verdens st\xc3\xb8rste fl\xc3\xa5destation m\xc3\xa5lt p\xc3\xa5 hvor stor en mandskabsstyrke den underst\xc3\xb8tter._NEWLINE_Fort Monroe og Fort Wool stod vagt under 1. verdenskrig og 2. verdenskrig, og beskyttede Hampton Roads og de vigtige milit\xc3\xa6re og civile ressourcer inde p\xc3\xa5 land._NEWLINE_Under 2. verdenskrig var Fort Monroe hjem for en imponerende samling kystartillerikanoner fra 3 tommer hurtigskydende kanoner til 16 tommer kanoner, der kunne skyde projektiler p\xc3\xa5 900\xc2\xa0kg 40\xc2\xa0km v\xc3\xa6k. Hertil kom, at h\xc3\xa6ren styrede ub\xc3\xa5ds barrierer og undervands minefelter. Alle disse bef\xc3\xa6stninger blev alle for\xc3\xa6ldede efter 2. verdenskrig ved udviklingen af langdistance bombefly og hangarskibe._NEWLINE_Efter at kanonerne var fjernet fik Fort Monroe en opgave, som den fortsat udfylder i dag. Efter 2. verdenskrig har den v\xc3\xa6ret \xc3\xb8verste hovedkvarter for tr\xc3\xa6ning af soldater til krigsindsats. I 1973 blev Fort Monroe hjemsted for United States Army Training and Doctrine Command (TRADOC), som kombinere rekruttering, tr\xc3\xa6ning og uddannelse af soldater med udvikling af operationelle doktriner.\n_START_SECTION_\nFort Monroe i dag\n_START_PARAGRAPH_\nFort Monroe har om dagen et befolkningstal p\xc3\xa5 omkring 2.100 heraf 1.100 i uniform. Der er 2.000 civile og kontraktansatte og ca. 800 familiemedlemmer, som bor p\xc3\xa5 stedet._NEWLINE_Udover fortsat at v\xc3\xa6re en aktiv milit\xc3\xa6r installation er Fort Monroe blevet et popul\xc3\xa6rt historisk omr\xc3\xa5de. Kasematmuseet blev \xc3\xa5bnet i 1951 og beskriver fortets og Old Point Comforts historie med s\xc3\xa6rlig fokus p\xc3\xa5 borgerkrigsperioden. Man kan se pr\xc3\xa6sident Jefferson Davis\' f\xc3\xa6ngselscelle. Man kan ogs\xc3\xa5 se det kvarter som premierl\xc3\xb8jtnant Robert E. Lee havde i 1831-34, samt der hvor pr\xc3\xa6sident Abraham Lincoln var indkvarteret som g\xc3\xa6st i maj 1862._NEWLINE_Fort Monroe er skueplads for mange l\xc3\xb8be arrangementer, herunder i mange \xc3\xa5r the Shamrock Sportsfest Marathon._NEWLINE_Det n\xc3\xa6rtliggende Fort Wool p\xc3\xa5 Rip Raps er ogs\xc3\xa5 tilg\xc3\xa6ngeligt for ture.\n_START_SECTION_\nLukning\n_START_PARAGRAPH_\nUSA\'s forsvarsministerium udsendte den 13. maj 2005 en liste over milit\xc3\xa6re installationer, som det anbefalede skulles lukkes \xe2\x80\x93 heriblandt Fort Monroe. Listen blev godkendt af pr\xc3\xa6sident George W. Bush den 15. september 2005 og da USAs Kongres ikke gjorde oph\xc3\xa6velser, blev det til lov, hvilket betyder at Fort Monroe lukkes senest i 2011.\n_START_SECTION_\nFremtidig anvendelse\n_START_PARAGRAPH_\nDet er uafklaret hvad der skal ske med fortet efter lukningen. I almindelighed bliver overskydende milit\xc3\xa6re installationer overdraget til de respektive delstater. Det vil have stor betydning for den fremtidige udvikling at en stor del af omr\xc3\xa5det blev udl\xc3\xa5nt af staten Virginia til f\xc3\xb8derationen, og at disse arealer g\xc3\xa5r tilbage til Virginia n\xc3\xa5r Fort Monroe lukker.'